Nøgenmodel, der er utilfreds med udstilling af nøgenbilleder, har nu pudset advokat på fotografen for at få fjernet billederne

En opsigtsvækkende konflikt mellem en nøgenmodel og en nøgenfotograf ser ud til at være gået helt i hårdknude.

Sagen drejer sig i korte træk om, at nøgenmodellen Ida Sørensen er utilfreds med, at fotograf Mathilde Grafström har valgt at offentliggøre nogle billeder, som Ida Sørensen mener går ud over, hvad hun og fotografen aftalte.

De store billeder af helt afklædte kvinder kan netop nu opleves på Nytorv midt i København. 22-årige Ida Sørensen er dog ikke at finde blandt de helt store billeder, men i stedet på en stribe små billeder på cirka tre gange fem centimeter, der indgår i et hjørne af udstillingen.

Ida Sørensen føler sig magtesløs i forhold til udstilling af de eksplicitte nøgenbilleder. (Privatfoto)

Underskrev kontrakt

I forbindelse med fotoopgaven underskrev Ida Sørensen en kontrakt, der gav Mathilde Grafström ret til at anvende billederne til konkurrencer og udstillinger uden yderligere godkendelse.

Men ifølge Ida Sørensen indgik hun en yderligere mundtlig aftale med fotografen, hvor det blev aftalt, at billederne blot var en test.

Historien om den mundtlige tillægsaftale til den skriftlige kontrakt kan Mathilde Grafström dog slet ikke genkende.

Hun henholder sig i stedet til en korrespondance hun har haft med Ida Sørensen, hvor modellen anerkender, at fotografen har ret til at anvende billederne.

Indrømmer hærværk

Da de to stridende parter ikke kunne nå til enighed om, hvordan og hvilke billeder der skulle anvendes, valgte Ida Sørensen at strege billederne af sig selv i udstillingen på Nytorv over med sort tusch, selv om hun godt ved, at det er hærværk.

- Jeg ved godt, at det er latterligt at gøre, men jeg følte mig magtesløs og anede ikke, hvad jeg skulle gøre. Så jeg købte en sort sprittusch og så tegnede jeg billederne over. Så viser jeg hende, at jeg ikke synes, at det er ok. Det er åbenbart den eneste måde, siger Ida Sørensen ti Ekstra Bladet.

Og netop hærværket mod udstillingen har eskaleret konflikten i en sådan grad, at det nu er blevet svært at finde en løsning.

- Hun malede sine egne billeder over. Det var en serie af hende i miniformat, hvor hun var med, hvor hun har streget det over med sort sprittusch. Og nu har hun så indrømmet, at det var hende, der har begået hærværket. Indtil hun valgte at overtegne min udstilling, troede jeg på, at vi kunne finde en løsning, men nu ved jeg ikke ikke rigtig, hvordan jeg har det med det. Jeg synes, vi er nået derud, hvor det hele er blevet lidt håbløst, siger fotograf Mathilde Grafström til Ekstra Bladet.

Afviser krav fra advokat

I forlængelse af hærværket har Mathilde modtaget et krav fra Ida Sørensens advokat, der kræver billederne fjernet, hvilket hun med henvisning til den skriftlige kontrakt og den efterfølgende korrespondance på Facebook blankt afviser.

I stedet overvejer Mathilde Grafström nu at anmelde Ida Sørensen for det begåede hærværk.

- Jeg har indtil nu valgt ikke at ville anmelde hende, da jeg jo kan se, at hun er ulykkelig og står i en ulykkelig situation, så at anmelde hende ville jo bare være at træde en svag person endnu længere ned, så det havde jeg ikke tænkt mig. Nu er vi dog nået hertil, hvor jeg alligevel overvejer det må jeg indrømme, fordi hun har pudset en advokat på mig, men jeg har ikke taget nogen beslutning endnu, siger Mathilde Grafström til Ekstra Bladet.

Brudt tillid

Ida Sørensen meddeler via sin advokat, at hun ikke ønsker at udtale sig yderligere i sagen.

- Der er tale om en brudt tillid, og Mathilde er efter vores opfattelse gået langt længere end det aftalte både hvad angår billedtyper og brugen af billederne. Det virker som bondefangeri. Det krænker min klients blufærdighed, og derfor har vi som første skridt nu krævet billederne fjernet alle steder, siger Peter Broen fra Bach Advokater til Ekstra Bladet.

Bertel Haarder - her sammen med fotograf Mathilde Grafström - klippede snoren over, da nøgenudstillingen blev åbnet. Foto: Mathias Skjold.

Fotoudstillingen på Nytorv med titlen 'Female Beauty', der er ment som en hyldest til kvindekroppen og frisindet og blandt andet har til formål at gøre op med det negative selvbillede af kroppen, slutter 19. august.